标题：尚圆
尚圆（1415—1476）：
琉球国中山王（1470—1476年在位）。第二尚氏王朝的开创者。  
<<中山世谱·尚圆王>>
《中山世谱·尚圆王》：
童名思徳金，神号金丸按司添末续之王仁子，明永乐十三年（1415）乙未降诞。王生得徳威俨然，有龙凤之姿、天日之表。并足下有痣，色如黄金。未即位时，有泊村人大安里者，一见曰：“此人可居亿兆之上矣。”
父：尚稷。
母：瑞云。
妃：世添大美御前加那志，童名宇喜也嘉，号月光。（父名不传。始称世添御殿大按司加那志。正统十年（1445）乙丑生，弘治十八年（1505）乙丑三月一日薨。寿六十一。葬于玉陵）
王有一男一女：世子曰尚眞。（後登王位）女子曰闻得大君加那志，童名音智殿茂金，号月清。（无後。皆月光所生也）
附纪：
尚圆王金丸，生而有贤徳，辅父为耕。年少才高宣徳九年（1434）甲寅，金丸年二十歳。父母倶丧，时弟宣威五歳。金丸忧苦，以农为业。毎遇天旱，民田皆涸，金丸之田，独有水漫漫。人皆疑，为盗水，常与金丸不睦，或将害之。金丸无言可辨。
正统三年（1438）戊午，歳二十四。竟弃田园，自携妻弟，渉海至于国头。既居数年，亦如此。金丸尽心待之，终不见容。
正统六年辛酉，歳二十七。又携妻弟，始至首里，托身於王叔尚泰久。（时泰久为越来王子）尚泰久见其居动大异常人，荐之于王，（尚思达王之世）始为家来赤头。勤职数年，同僚敬信。
景泰三年（1452）壬申，（尚金福王之世）歳三十八。升黄冠，後尚泰久即位。
景泰五年甲戌，任内间领主。仅歴一年，百姓大服，名闻于世。
天顺三年（1459）己卯，歳四十五。升御物城御锁侧官。敬以事君，信以使人，赏罚当理，言行足法。
那覇四邑，受其教化。及海外诸岛，莫不感服。王素信之，凡有政事，必召金丸相议。
王薨 世子尚徳立天顺四年庚辰，王薨，世子尚徳立。资质敏捷，才力过人。知谋自用，不纳贤諌。巧言饰非，擅杀良民。金丸进諌曰：“臣闻君王之道，持己以徳，养民以仁，务在于为民父母。今王废朝纲，坏典法，妄防忠諌，擅杀无辜，恐非为父母之道。伏愿广纳忠諌，痛革前非，擧贤士，退不肖，兴政施仁，视民如子。则民怨可弭，社稷可安矣。”王怒曰：“顺我者赏，逆我者罸。汝焉敢妄諌我耶？”拂袖而起。
厥後，王幸于久高。遵例致祭，还至与那原。时随驾者皆有饥色。王急促驾，不给酒食。金丸諌曰：“先王例幸于久高，深念臣士饥劳，必于此处赐给酒食，然後起驾，著为典例。乞暂停驾给之。”王勃然有怒色，群臣畏惧不言。金丸曳衣哭諌，不敢退。而後王从之。
嗣是，而王暴虐日甚，金丸屡諌不听。
晚年隐世成化四年戊子（1460）八月初九日，金丸歳五十四。仰天叹息，致仕以隐于内间。
明年己丑四月，王薨。当时法司，欲立世子，仍遵典例，集群臣于阙庭，说知此事。群臣皆畏法司权势，默而不言。
忽有一人老臣，鹤髪如雪，挺身出班，高声言曰：“国家乃万姓之国家，非一人之国家也。吾观先王尚徳之所为，暴虐无道，不念祖宗之功徳，不顾臣民之艰苦，废朝纲，坏典法，妄杀良民，擅诛贤臣。国人胥怨，天变累加，自招灭亡。此天之所救万民也。幸今御锁侧官金丸，寛仁大度。更兼恩徳布於四境，足为民父母。此亦天之所生我君也。宜乘此时，废世子，立金丸，以顺天人之望，何不可之有？”言未毕，满朝臣士，齐声允诺，其响若雷。贵族近臣，见其有变，争先逃走。王妃、乳母，拥着世子，隐于眞玉城。兵追杀之。
既而群臣捧凤辇、龙衣，前至内间迎接。金丸大惊曰：“以臣夺君忠耶？以下叛上义耶？尔等宜归首里，而择贵族贤徳之人为君。”言毕，涙流如雨，固辞不起。又避隐于海岸。群臣追从，极言力请。金丸不得已，仰天大叹。竟脱野服，着龙衣，至首里，践大位，而中山开万世王统之基。
後名其岸，曰脱衣岩。（俗呼其岩，曰脱御衣瀬）且西原间切嘉手刈村，所谓内间御殿者，乃金丸旧宅也。今皆存焉。
附：尚圆王未即位之前，屡有奇事：
王年二十歳，一时失父母，孤穷甚极。是一奇事也。
民田旱涸，王田水盈。是一奇事也。
岛民嫉忌，屡欲杀之。王虽孤穷，终不能加害。是一奇事也。
至国头，亦如此。是一奇事也。
受仕于尚徳之朝者，多被杀戮。王独屡諌，不见杀。是一奇事也。
鸣呼！非天命之主，乌能如是也哉？
纪：明成化六年（1470）庚寅即位。
国相。（不传）
法司：武实。（其馀不传）
尚圆王践大位尚圆王践大位，（次月有神出见。进号曰金丸按司添末续王仁子）除其虐政，改定善法；以寛治民，以仁施政。于是先朝遁隐之士，欢欣愿仕；君子进，小人退；风俗雍变，百姓乐业。且遵巴志王之制。遣大臣监守山北，以致升平之盛。
本年，遣正议大夫程鹏等，奉表贡方物。福建按察司奏言：“琉球贡使程鹏至福州，与委官指挥刘玉私通货贿。倶应究治。”宪宗宥之，宴赉如例。（时未以尚徳王讣告于朝）
七年辛卯，遣长史蔡璟，使者呉司马、益周间、宋壁，（三员）通事梁应等，奉表贡方物；并以尚徳王讣告于朝；兼请袭爵。宪宗命戸科都给事中丘弘、行人司行人韩文，为册封正副使。（丘弘行至山东，病卒。改命兵科给事中官荣）时蔡璟等，窃以织金蠎罗，制为锦衣。刑部鞫之，蔡璟等固称，是国王受赐于先朝者。事闻，宪宗命礼部稽旧籍有无。礼部曰无。遂没入内库，仍勅谕国王知之。
八年壬辰，遣长史梁应等，贡马及方物，宴赉如例。时福建三司官奏称：“琉球国人，先因进贡，潜居内地，遂成家业，年久不还。应尽遣之。”宪宗命礼部议。礼部奏曰：“其人若承戸部勘合，许入籍者，依旧令居。其馀如请。”宪宗从之。
本年，宪宗遣正使官荣、副使韩文，齎勅至国，谕祭故王尚徳，封尚圆为琉球国中山王，仍赐王及妃冠服、彩币等物。
勅曰：（成化七年辛卯七月初八日发）“惟尔克世，抚有海邦，臣事皇明，克笃忠敬。乃父尚徳，绍袭王封，曾未数年，遽焉薨逝。尔为家嗣，式克象贤，宜承爵命，统其国人。兹特遣正使给事中官荣、副使行人韩文齎诏，封尔为琉球国中山王；并赐尔及妃冠服、彩币等物。尔宜永坚臣节，益顺天心；常怀事大之诚，用广承先之志。钦哉！故谕。”
谢袭封恩本年秋，王遣王舅武实、正议大夫程鹏、长史李荣、使者明泰、通事蔡璋等，奉表，贡方物，谢袭封恩。（翌年至京）宴赉如例。武实具呈言：“国王常遣人往满喇加国，収买贡物。奈遭风坏船，漂至广东，有司转送福建。愿自备工料，修船同囘。”宪宗许之。武实等还，次福州修船。时其傔从人等，杀人劫财。事闻，宪宗命礼部议。礼部奏言：“琉球毎年入贡，故生奸弊。乞命二年一贡。”宪宗从之。宴赉如例九年癸巳秋，王遣长史蔡璟、使者沈满志、闇那益、沙美倪始等，贡方物。宴赉如例。
十年甲午秋，王遣正议大夫程鹏、长史李荣、使者泰罗等，贡方物，附奏乞如常例，歳一朝贡。礼部奏曰：“去年福建守臣言，琉球使臣，登岸焚劫，非法殊甚。宜令程鹏等，齎勅谕王，并定贡期。”宪宗令程鹏等，齎勅谕王，追究恶徒，依法惩治；并定例，二年一贡，止许百人，多不过加五人；除正贡外，不许私附货物，并途次騒扰，有违国王忠顺之意。（本国二年一贡，自此而始）
十一年乙未秋，王遣长史梁应、使者达鲁、通事林茂等，谢恩，贡方物。会宪宗立皇太子，梁应因乞如朝鲜、安南例，赐勅齎囘。礼部奏：“琉球、日本、占城，皆海外国。例不颁诏。”宪宗曰：“琉球遵化已久。特命降勅，并以锦币。”令梁应等齎囘，赐王及妃。附：成化年间，王命辅臣建寺名天王，而为家庙之备。（弘治七年（1494），尚眞王建宗庙于圆觉寺。故以天王寺为王妃庙，即今尚稷以下，诸妃神主，皆奉于此寺。节节致祭，著为典例）
王又卜地於泊村东南之间，创建中山国王庙，而庙侧建寺，名崇元。其制与家庙大异，毎会册封之时，则谕祭之礼，有行于此庙，实非私庙之所较也。故是庙也，自舜天而下，惟即位者，必奉安此庙。而春秋二仲，以中华之礼祭之，著为定规。（或曰：“本国受册封大典，自尚巴志始。宣徳（1426—1435）年间，尚巴志迎接册使，由此创建此庙，而有行谕祭之礼也欤。”盖是误也。夫本国受册封之典，自武宁始，非巴志也。受谕祭之礼，自察度始，非思绍也。以此考之，则自武宁以至尚徳，岂可无国庙之设耶？况察度之世，始通中朝。太祖赐三十六姓，而礼法咸兴。则有国庙之设也明矣。岂必为至巴志，而後设庙也乎？又曰：“察度寿影，传在于万寿寺。万暦（1573—1620）年间，为火灾所失。”然今察度、武宁、思绍、巴志神主，尚且留在于万寿寺。则万寿寺乃察度、武宁之所建，而思绍、巴志续以用之也可知矣。後至泰久，始建天界寺；而尚泰久、尚徳神主，奉安于天界寺。又遗老传云：“昔者诸王，以慈恩寺为庙，其庙与王城尤近。尚徳亡後，其贵族入庙，不时泣哭，其声闻于王官。由是尚圆王卜地于泊村，改建国庙云。”以此考之，则自武宁以至尚徳，皆有各设庙堂，而行谕祭之礼也无疑矣。《毛氏大安里家谱》有云：“尚圆王始建国庙并崇元寺。”信非诬也）
又建寺於浦添村，名宠福，而为歴朝王庙。（先是，元咸煕年间，英祖王始建寺于浦添城西，名极乐。疑是英祖之家庙也欤？歴年既久，至于荒坏，乃移建于浦添城南，又为火灾所灭。由是尚圆王移建浦添村，改名龙福，并遵旧制，以为歴朝王庙）
以上三寺，皆成化年间尚圆王所建也。惟年纪不详，故合纪焉。
十二年丙申七月二十八日，薨。在位七年，寿六十二。葬于见上森陵。此日，百官、庶人，如丧考妣。（弘治十四年辛酉，眞尚王始筑玉陵，而移葬焉）
本年秋，遣长史李荣、使者杜那　、通事蔡璋等，奉表谢恩。先是，使臣长史梁应等，齎勅及锦币，归赐王。故遣使谢。（时未以尚圆王讣告）
本年秋，遣正议大夫程鹏等，贡马及方物，复奏乞歳一遣使朝贡。宪宗不许。（时未以尚圆王讣告）